alexandrainst/scandi-wiki huggingface dataset:
Royal Pavilion

Royal Pavilion i Brighton i Storbritannia er en bygning som tidligere har tilhørt det britiske kongehuset. Den ble bygget tidlig på 1800-tallet som et feriested ved havet for kronprinsen. Bygningen benevnes ofte som «Brighton Pavilion», og byggestilen er indisk-gotisk, som var vanlig i India på 1800-tallet. I 1849 ble bygningen solgt av staten til byen Brighton og brukes idag til banketter, kurs og bryllup.

Paviljongens tilblivelse 

Prinsregenten, som senere ble Georg IV, besøkte Brighton første gang i 1783 etter råd fra sin lege som mente sjøvann ville være bra for prinsens podagra. I 1786 leide han et hus i området Old Steine i Brighton, i god avstand fra hoffet kunne han også ha kontakt med sin elskerinne Maria Anne Fitzherbert. Arkitekten Henry Holland ble snart engasjert i å utvide bygningen. Prinsen kjøpte også mer land rundt eiendommen, og i 1803 ble det bygget en rideskole og staller i indisk stil, tegnet av William Porden.

Mellom 1815 og 1822 ble eiendommen ombygget under ledelse av John Nash og det er hans arbeid som kan sees idag. Palasset gir et slående inntrykk i sentrum av Brighton, med et typisk indisk eksteriør. Bygningens fantasifulle innredning er både indisk og kinesisk-inspirert.

Kjøpt av byen Brighton 

Etter Georg IVs død i 1830 ble palasset også brukt av hans etterfølger, Vilhelm IV, men etter dronning Victorias siste besøk i Brighton i 1845 ønsket staten å selge stedet. I 1849 ble så palasset solgt til byen for 53 000 pund.

Dagens paviljong 

Under første verdenskrig ble palasset brukt som sykehus for sårede indiske og karibiske soldater. I dag er paviljongen åpen for besøkende og benyttes for kurs, banketter og bryllup.

Eksterne lenker 
 

Tidligere kongelige residenser i Storbritannia
Byggverk i England
East Sussex
Palace of Beaulieu

Palace of Beaulieu, også kjent som New Hall, var en kongelig residens nord for Chelmsford i Essex i England. 

Eiendommen tilhørte herregården i Boreham, og ble gitt til kannikene ved Waltham Abbey i 1062. Etter en del eierskifter ble det gitt av kronen til Thomas Butler, 7. jarl av Ormonde i 1491. På dette tidspunktet hadde huset fått navnet new Hall. 

I 1517 solgte en ny eier, Thomas Boleyn, det til Henrik VIII. Kongen fikk reist et nytt hus i murstein, til en kostnad av 17 000 pund. Han gav palasset navnet Beauliue, men det skulle snart bli kjent som New Hall igjen. 23. juli 1527 kom Henrik VIII dit på sin sommerreise, og ble uvanlig nok en hel måned. Han hadde med seg et stort antall aristokrater, og det var under dette oppholdet han la en plan om å få en pavelig tillatelse til bigami slik at han kunne leve sammen med Anne Boleyn uten å først måtte kvitte seg med sin første hustru, Katarina av Aragón. En av de tilstedeværende var Thomas Boleyn, som var Annes far. Planen måtte droppes da kardinal Wolsey fikk vite om dem, men paven utstedte faktisk en bulle som kunne ha tillatt en slik ordning i desember samme år.

I oktober 1553 ble Katarina av Aragóns datter prinsesse Mary kastet ut, da kongen gav huset til George Boleyn, vicomte Rochford, som var Anne Boleyns bror.

Elizabeth I gav i 1573 eiendommen til Thomas Radcliffe, 3. jarl av Sussex. Det ser ut til at han bygde om nordfløyen mer eller mindre fullstendig. I 1622 ble huset solgt til George Villiers, 1. hertug av Buckingham for 30 000 pund. 

Under den engelske borgerkrig, i 1640, tok Oliver Cromwell over eiendommen for fem skilling. Etter restaurasjonen ble huset gitt tilbake til George Villiers, 2. hertug av Buckingham. Det ble så solgt til George Monk, 1. hertug av Albemarle, som ofte hadde besøk at Karl IIs hoff. I 1669 besøkte Cosimo III av Toscana palasset. 

Benjamin Hoare kjøpte eiendommen i 1713, og i 1737 ble den kjøpt av John Olmius. Huset var da i dårlig forfatning og ble revet. Bare nordfløyen forble nokså intakt, og utgjør det nåværende huset.

I 1798 kjøpte den søstrene i Den hellige gravs orden eiendommen, og året etter åpnet de en katolsk skole der. New Hall School drives fortsatt i bygningen. Henrik VIIIs kongelige våpen er bevart i skolekapellet. 

Tidligere kongelige residenser i Storbritannia
Byggverk i England
Essex
Espedal

Må ikke forveksles med Espedalen
Espedal er en dal og en bosetting i Fjaler i Sogn og Fjordane. Det ligger rundt 12 km sørvest for Dale i Sunnfjord og rundt 8 km sørvest for Flekke. Området eies av og er bebodd av Espedal-familien. 

Espedal ble omtalt i dokumentarfilmen True Norwegian Black Metal fra 2007 som fokuserte på en del  aspekter av livet til Kristian Espedal.

Kjente 
 Kristian Eivind Espedal (også kjent som Gaahl) – black metal-vokalist i band som God Seed, Trelldom, og  Gorgoroth.

Referanser 

Fjalers geografi
Bosetninger i Fjaler
Mitsubishi Electric Corporation

Mitsubishi Electric Corporation er et av verdens største selskaper innen produksjon av elektrisk utstyr for industrien. Selskapets hovedkontor ligger i Tokyo. 

Mitsubishi Electric produserer blant annet frekvensomformere, effektbrytere, sikringsautomater, motorer mm. Som en del av dette selskapet finnes blant annet også Mitsubishi Elevators, en av verdens fem største leverandører av heiser.

Eksterne lenker 
 

Japanske industriselskaper
Tux Racer

Tux Racer er et fritt videospill for Linux som går ut på å komme kjappest mulig ned en isbakke og i mål. I spillet styrer man Tux.

Referanser

Eksterne lenker 
 

Linux-spill
Videospill utviklet i Canada
Castle of Mey

Castle of Mey, tidligere Barrogil Castle, er et slott ved Caithness nord i Skottland som tidligere har vært brukt av den britiske kongefamilien. I dag drives det av en stiftelse og er åpent for almenheten. I pent vær kan man se Orknøyene i nord.

Castle of Mey ble bygget på 1500-tallet på stedet for en tidligere festning av George Sinclair, den 4. jarlen av Caithness. Slottet var ganske forfallent i 1952 da det og tilliggende eiendom ble kjøpt av dronningmoren (enkedronning Elizabeth). Dronningmoren restaurerte slottet og brukte det som et feriested. Hun besøkte stedet regelmessig i august og september, fra 1955 og til rett før sin bortgang, hennes siste besøk var i oktober 2001.

Etter dronningmorens død har slottet blitt overtatt av Queen Elizabeth Castle of Mey Trust og er i begrenset grad åpent for besøkende.

Eksterne lenker

 Offisielt nettsted for Castle and Garden of Mey (engelsk)

Tidligere kongelige residenser i Storbritannia
Slott i Skottland
Vernede byggverk i Highland
Valter Nyström

Valter Nyström (født 30. desember 1915, død 11. mars 2011) var en svensk friidrettsutøver

I OL 1952 i Helsingfors ble Nyström nummer seks på 10 000 meter. Samme år satte han ny svensk rekord på 10 000 meter med 29.23,8. For denne prestasjonen ble han tildelt Svenska Dagbladets gullmedalje. Rekorden ble stående i 19 år, og Nyström ligger (per 2007) fortsatt topp 40 i Sverige . 

I 1947 hadde Nyström verdens nest beste tid på 10 000 meter. I 1949 var han nummer ni på samme liste, nummer syv i 1951 og fire i 1952. Nyström var svensk mester elleve ganger.

Nyström var også en dyktig langrennsløper, og kom bl.a. på tolvteplass i Vasaloppet i 1945.

Referanser

Kilder 
 friidrott.se med svensker i verdensranking år for år
 passagen.se, privat nettside med alle tiders liste på 10 000 m i Sverige (Svensk – oppdatert per juni 2001)
 Artikkel i Arbetarbladet på Nyströms 90-årsdag

Eksterne lenker 
 

Svenske langdistanseløpere
Friidrettsutøvere under Sommer-OL 1952
Deltakere for Sverige under Sommer-OL 1952
Eltham Palace

Eltham Palace er en herregård i Eltham i London. Den eies av English Heritage og er åpen for publikum. Bygningen, som tildels er art deco, regnes av mange som et mesterstykke innen moderne arkitektur.

Historisk palass

Den opprinnelige bygningen var et palass som ble gitt til Edvard II i 1305, og som ble brukt som kongelig residens til det 16. århundre. Ifølge en historie skjedde hendelsen som førte til at Edvard III opprettet Order of the Garter på Eltham Palace, da en kvinne mistet et strømpebånd og kongen bandt det rundt sitt eget ben for å avlede oppmerksomheten fra det pinlige opptrinnet. 

Eltham Palace var yndlingsresidensen til Henrik IV, som tok i mot Manuel II Palaiologos, den eneste bysantinske keiseren som besøkte England, der fra desember 1400 til januar 1401. Det ble da dystet til ære for keiseren, og dystingsbanen er bevart. I 1470-årene fikk Edvard IV bygget en storsal. Henrik VIII tilbrakte deler av sin barndom der, og det var på Eltham han møtte og imponerte Erasmus. 

I 1630-årene brukte ikke kongefamilien lenger palasset, og Anthony van Dyck fikk en suite der som landsted. Under den engelske borgerkrig ble bygningen stående og forfalle, og den ble aldri skikkelig restaurert.

Den moderne bygningen

Den moderne bygningen ble reist i 1930-årene. Storsalen fra det gamle palasset og enkelte andre elementer er bevart. Victoria og Stephen Cortauld leaset huset fra 1933, og begynte da å bygge et hjem i stilen art deco. Familien bodde der til 1944, og i mars 1945 tok Royal Army Education Corps over. De var der til 1992. 

I 1995 tok English Heritage over bygningen, og i 1999 var de ferdige med en større renovering. Palasset kan nå leies til brylluper og andre selskaper, og er åpent for publikum hele året. 

Tidligere kongelige residenser i Storbritannia
Byggverk i London
Kew Palace

Kew Palace er et tidligere kongelig palass i Royal Botanic Gardens i London. Det bestod av tre bygninger, hvorav en er bevart. Denne er åpen for publikum. 

Palasset ble reist i 1631 av Samuel Fortrey. Det tilhørte en periode Capel-slekten, og gjennom ekteskap tilfalt det så Samuel Molyneux, som var Georg IIs sekretær. Frederick, prins av Wales leide huset, og tilbrakte mye av sin tid der. Hans yndlingspoet James Thomson var også ofte der. 

Det var en omfattende samling av malerier i palasset, blant annet en del av Canalettis verker og Zoffanys maleri fra Firenze. Prakthagen ble anlagt av sir William Chambers. 

Tidligere kongelige residenser i Storbritannia
Byggverk i London
Richmond upon Thames
Inuit Ataqatigiit

Inuit Ataqatigiit (forkortet IA) er et sosialistisk politisk parti på Grønland. Navnet betyr (omtrent) «Inuittisk samhold». Det er det partiet som ligger lengst til venstre i grønlandsk politikk.

Partiet vokste fram på 1970-tallet, blant unge radikale i Danmark. Partiet ønsker bl.a. at Grønland skal bli en uavhengig stat.

Ved siste valg på Grønland (2. juni 2009) fikk partiet 43,7 % av stemmene, og overtok dermed regjeringsmakten på Landstinget etter det sosialdemokratiske partiet Siumut. Siumut har hatt regjeringsmakten på Grønland de siste tre tiårene. IA er den første regjeringen som får styringen på Grønland etter at selvstyreretten ble utvidet 21. juni 2009.

Partiet er representert på Folketinget i Danmark av Kuupik Kleist.

Partiet ledes av Múte Bourup Egede, som overtok for Sara Olsvig i 2018.

Referanser

Eksterne lenker
 
 NRK – Inuit Ataqatigiit har vunnet valget på Grønland (3. juni 2009)

Politiske partier på Grønland
Politiske partier etablert i 1976
1970-årene på Grønland
Øvelser under Sommer-OL 2000

Øvelser under Sommer-OL 2000 Det ble konkurrert om 300 olympiske titler i 31 sporter under sommer-OL 2000 i Sydney. Flest antall øvelser var i friidrett (46), svømming (32) og bryting (18). Boksing, baseball og bryting var forbeholt for menn og synkronsvømming og softball var kun for kvinner. Alle seks øvelsene i hestesport var åpne for både menn og kvinner og fem av elleve klasser i seiling var for begge kjønn.     

 Badminton (5)
  Baseball (1)
 Basketball (2)
 Boksing (11)
  Bordtennis (4)
 Bryting (18)
   Bueskyting (4)
 Fekting (10)

  Fotball (2)
  Friidrett (46)
  Håndball (2) 
  Hestesport (6)
  Judo (14)
  Landhockey (2)
  Moderne femkamp (2)
  Padling (16)

  Roing (14)
  Seiling (11)
  Skyting (17)
  Softball (1)
  Stup (8)
 Sykling (18)
  Turn (18)
  Svømming (32)

  Synkronsvømming (2)
  Taekwondo (8)
  Tennis (4)
  Triatlon (2)
  Vannpolo (2)
  Vektløfting (15)
  Volleyball (4)
Siumut

Siumut (oversatt fra grønlandsk, «Fremover») er et sosialdemokratisk politisk parti på Grønland. Partiet var i begynnelsen mer en bevegelse enn et politisk parti, men i 1977 ble det formelt stiftet som politisk parti. Siumut har 10 av 31 representanter i Grønlands landsting og den ene av Grønlands to mandater i det danske Folketinget.

Siumut legger også vekt på sosial trygghet og en likere fordeling av godene, og ansees å tilhøre den sosialdemokratiske partifamilien. Siumut har støttet forsiktige utvidelser av hjemmestyret, som innebærer at Grønland er unikt, og skal styres forskjellig fra resten av det danske riket. Da Erik Jensen ble valgt til partileder i 2020, ble det forstått som et ønske om en tydeligere grønlandsk selvstendighetspolitikk.

Siumut har tradisjonelt vært Grønlands klart største parti. Partiet satt med regjeringsmakten fra Grønlands landsstyre ble opprettet i 1979 og frem til et stort valgnederlag i 2009. Ved landstingsvalget i 2013 ble Siumut igjen Grønlands største og regjeringsbærende parti. I 2021 gikk det igjen i opposisjon.

Formenn 
Jonathan Motzfeldt 1975–1987
Lars Emil Johansen 1987–1997
Jonathan Motzfeldt 1997–2002
Hans Enoksen 2002–2009
Aleqa Hammond 2009–2014
Kim Kielsen 2014–2020
Erik Jensen 2020–d.d.

Referanser

Eksterne lenker 
 

Politiske partier på Grønland
Politiske partier etablert i 1977
1970-årene på Grønland
Hjemmestyre

Hjemmestyre er betegnelsen på den danske politiske forvaltningen av Færøyene og Grønland.

Hovedformålet er å overføre beslutningsmyndighet fra danske politiske myndigheter til henholdsvis færøyske og grønlandske myndigheter.  

Færøyene har hatt hjemmestyre siden 1. april 1948, og Grønland siden 1. mai 1979.

Hjemmestyre angår også administrasjonen av kolonier, og i USA også kommuner.

Se også
Grønlands hjemmestyre 
Færøyenes hjemmestyre

Dansk politikk
Grønlandsk politikk
Færøysk politikk
1948 på Færøyene
Portal:Færøyene/artikler
Atassut

Atassut (oversatt fra grønlandsk, «Samhørighet») er et liberalt politisk parti på Grønland. Atassut ønsker å beholde Grønlands politiske forbindelse til Danmark.

Ved valget i 2018 fikk Atassut to representanter i Grønlands landsting.

Partiet oppstod som en politisk bevegelse rundt Lars Chemnitz i 1976/1977, og den første lokalforeningen ble dannet i Nuuk høsten 1977. Våren 1978 ble Atassut etablert som et landsdekkende parti. Atassut ønsket å danne en konservativ motvekt til Siumut. I 1990-årene hadde Atassut blitt mer utpreget liberalt.

Atassut er søsterparti til det danske Venstre.

Ledere 
Lars Chemnitz 1978–1984
Otto Steenholdt 1985–1989
Konrad Steenholdt 1989–1993
Daniel Skifte 1993–2002
Augusta Salling 2002–2005
Finn Karlsen 2005–2009
Gerhardt Petersen 2009–2014
Knud Kristiansen 2014–2017
Qulutannguaq Berthelsen (fungerende) 2017
Siverth K. Heilmann 2017–2019
Aqqalu Jerimiassen 2019–d.d.

Referanser

Eksterne lenker 
 

Politiske partier på Grønland
Liberale partier
Politiske partier etablert i 1978
Randøy bru

Randøy bru er ei hengebru i Hjelmeland kommune i Rogaland. Brua krysser Ølesundet og forbinder Randøy med fastlandet. Bruas hovedspenn er 202 meter, og den ble åpnet i 1976. Den er en del av Fv650.

Stålkonstruksjoner og kabler er levert av Erik Ruud's mekaniske verksted i Oslo.

Se også
Liste over broer i Norge
Liste over broer i Norge etter lengde

Hengebroer
Veibroer i Rogaland
Veier i Hjelmeland
1976 i Norge
Broer åpnet i 1976
Bolingbroke Castle

Bolingbroke Castle er en borgruin i Bolingbroke i Lincolnshire. 

Slottet ble reist av Ranulf, jarl av Chester i 1220. I 1331 ble det overtatt av huset Lancaster. Den mest kjente eieren var John av Gaunt. Hans sønn Henrik IV ble født der i 1367 og var før han ble konge kjent som Henry Bolingbroke, mens Johns hustru Blanche av Lancaster døde på slottet i 1369. 

Under den engelske borgerkrig ble slottet delvis ødelagt, og kort tid etter ble det oppgitt. Den siste store strukturen kollapset i 1815, og det er nå bare ruiner igjen. Slottet var for det meste bygget i grønnstein fra Spilsbyområdet, og hadde opprinnelig en vollgrav.

I 1960- og 1970-årene ble slottet gravet ut, og det ble definert som et nasjonalt monument. Ruinene ble forvaltet av English Heritage inntil 1995, da Heritage Lincolnshire tok over. På sommeren er det jevnlig arrangementer der, som oppsetninger av Shakespeares stykker. 

Borger i England
Lincolnshire
Ruiner i England
Infinite (Eminem-album)

Infinite er debutalbumet til rapperen Eminem, og ble innspilt og produsert av The Bass Brothers og D12-medlemmene Kon Artis og Eye-Kyu i 1995.

Infinite ble bare utgitt på kassett og grammofonplate. Bare 400 kopier ble laget, men det har blitt funnet flere kopier av albumet på Internett-sider som eBay. Eminem solgte albumet ut fra bagasjerommet i bilen sin i Detroit. Albumet er veldig sjeldent og kan ikke bli funnet i butikker.

Infinite ble hånet av det lokale hiphop-samfunnet, men til tross for den sylskarpe kritikken, fortsatte Eminem å promotere seg selv ved å stille opp på radiostasjoner, og freestyle-konkurranser over hele landet.

Sangen «Jealousy Woes II» sampler Nas' hit «The World Is Yours», fordi Marshall ville ikke skape for mye spenning ved å bruke neger.

Sporliste 
 «Infinite» – 4.01 
 «W.E.G.O.» – 0.23
 «It's OK» – 3.36
 «Tonite» – 3.47
 «313» – 4.13
 «Maxine» – 4.00
 «Open Mic» – 4.06
 «Never 2 Far» – 3.42
 «Searchin» – 3.51 
 «Backstabber» – 3.30 
 «Jealousy Woes II» – 3.26

Kilder

Eksterne lenker 
 

Eminem-album
Musikkalbum fra 1995
Sergej Krikaljov

Sergej Konstantinovitsj Krikaljov (Сергей Константинович Крикалёв, født 27. august 1958) er en russisk kosmonaut og veteran med deltagelse på elleve ulike romferder og fire ulike romprogrammer. Han har av mange blitt kalt for det «Siste medlem av Sovjetunionen» ettersom han tilbrakte 311 dager, 20 timer og 1 minutt i 1991–1992 ombord på romstasjonen Mir, mens Sovjetunionen kollapset under ham. Krikaljov har tilbrakt mer tid i rommet enn noe annet menneske. 16. august 2005, passerte han rekorden på totalt 748 dager tidligere holdt av Sergej Avdejev. Han har nå over 803 dager i verdensrommet.

Krikaljov og Robert Cabana ble de to første menneskene inne i Den internasjonale romstasjonen i desember 1988, da de slo på lysene i den amerikanske modulen Unity.

Romferder

EVA 
  ISS Ekspedisjon 11 – 1 romvandring
 18. aug 2005: 4 timer, 58 minutt

Fremtidige ferder 
Det har vært rykter om at Krikaljov skal delta i romferdene Sojuz TMA-14 og ISS Ekspedisjon 19, men dette er ikke endelig bekreftet.

Hedersbevisninger 
Krikaljov er tildelt flere æresbevisninger:
 Helt av Sovjetunionen
 Leninordenen
 Helt av Den russiske føderasjon
 Offiser av den franske Æreslegionen
 «NASA Space Flight Medal» (1994, 1998)

23. mai 2007 ble Krikaljov valgt som æresborger av St. Petersburg sammen med dirigent Valerij Gergijev.

Bilder

Referanser

Eksterne lenker 
 SergeiKrikalev.com
 Spacefacts biography of Sergei K. Krikalyov
 Energia biography of S. Krikalyov
 NASA biography of S. Krikalyov
 Sergej Krikaljov
 S.P. Korolev Rocket and Space Corporation Energia 

Russiske kosmonauter
Sojuz-programmet
Mir-programmet
Romferge-programmet
ISS-programmet
Romvandring
Æreslegionen
Personer fra Sankt Petersburg
Fødsler i 1958
Qullissat

Qullissat er en fraflytta by på Grønland. 

Byen ligger på nordsida av øya Qeqertarsuaq (Disko) på Vest-Grønland. Den ble anlagt i 1924 i forbindelse med etableringen av en kullgruve. 

Gruven ble lagt ned, og byen ble fraflyttet i 1972. 

Etter dette har byen hatt en usikker status. Noen hus har i perioder vært leid ut, men byen som sådan blir ikke rengjort og holdt vedlike. Qeqertarsuaq kommune har ikke ansvar for byen, siden den ligger utenfor by- og bygdesonen i kommunen. Dette gjør at byen ikke kan bli brukt til turisme enda, slik mange ønsker. 

21. november 2000 var det et jordras i Paatuut-området på sydkysten av Nuussuaq-halvøya (nordøst for Disko), 40 km vest for Saqqaq. Dette jordraset lagde en flodbølge som skadet flere byer på Nuussuaq-halvøya og øya Disko. Store deler av Quillissat ble også rammet. Kun de husene som lå høyest i byen var uskadet, bl.a. gruvedriftslederens hus, som ble kalt «Slottet».

Kjente personer fra Qullissat
Kuupik Kleist, politiker
Jørgen Poulsen, politiker

Bilder 

Bosetninger på Grønland
Helga Arntzen

Helga Brigitte Arntzen (født 1. november 1942 i Heidelberg i Tyskland) er daglig leder og styreleder i Aktive Fredsreiser i Risør.   

Hun tok opprinnelig initiativ til å stifte Hvite Busser til Auschwitz i 1992, og etablerte deretter Aktive Fredsreiser i Risør i 1998. Siden 1992 har nær 150 000 ungdommer deltatt på fredsreiser gjennom disse to organisasjonene som Helga Arntzen har etablert.   

Denne virksomheten har vært ment som et tiltak mot utbredelse av nynazismen i Norge, og Arntzens engasjement har bidratt til at nye ungdomsgrupper får en opplevelse av Holocaust, jødeutryddelsen i Europa under andre verdenskrig, og et personlig grunnlag for å forstå framveksten av nazisme og rasisme og intoleranse generelt.  

Arntzen fikk i 2006 Kongens fortjenstmedalje i gull for sin innsats for fredsarbeid på nasjonalt plan. I 2011 ble hun tildelt fortjenstkors med bånd av Forbundsrepublikken Tysklands fortjenstorden. I 2022 fikk hun Willy Brandt-prisen for sin personlige innsats for norsk-tyske forbindelser.

Referanser

Eksterne lenker 
 Aktive Fredsreisers hjemmeside
 Stiftelsen Hvite busser

Kongens fortjenstmedalje i gull
Forbundsrepublikken Tysklands fortjenstorden
Kultur i Risør
Kvanndalstinden

Kvanndalstinden er et fjell i Rauma kommune i Møre og Romsdal. Det har en høyde på  meter over havet. Kvanndalstinden er en utpreget alpin og relativt utilgjengelig topp, omkranset av breer. 

Toppen ble først besteget av den britiske tindebestigeren William Cecil Slingsby, Charles Hopkins og Lars Jansen i 1885, hvorpå Slingsby skal ha karakterisert Kvanndalstinden som «Europas bratteste fjell».

Fjellet har flere alternative ruter til toppen. Den mest populære av disse er Vestryggen, som ofte klatres i forbindelse med traversen over Venjetindan. På vestryggen finner man også den spektakulære pinakkelen Torshammeren. 


Se også 
 Liste over Norges høyeste fjell

Referanser

Litteratur
 Bø, Bjarte og Anne Grete Nebell: Klatring i Romsdal (1994)

Eksterne lenker 
 romsdal.com – Kvanndalstind informasjonsside
 Bilde av Torshammeren, digitaltmuseum.no

Fjell i Rauma kommune
Klatring
Fjell over 1000 meter
İskenderunbukta

İskenderunbukta (tyrkisk: İskenderun Körfezi) er en bukt i det østlige Middelhavet. Den ligger på sørkysten av Tyrkia, ikke langt fra grensen til Syria. Øst for bukta ligger den tyrkiske provisenen Hatay med byen İskenderun, som har gitt navn til bukten.

De østlige og sørlige kystene av havbukten har blitt formet av Nurfjellene (tyrkisk: Amanos Dağları, som bokstavelig betyr «fjellene av hellig lys»). På den vestlige kystlinjen ligger den antikke greske og dagens moderne by Tarsus, et navn som fortsatt blir brukt, og på den østlige kystlinjen ligger de antikke greske byene Issos og Alexandretta, i dag omdøpt til İskenderun som ligger nær buktens sørlige kyst. På den nordlige kystlinjen ligger den historiske regionen Kilikia.

Bukter i Asia
Tyrkias geografi
Mersin (provins)
Hatay (provins)
Middelhavet
Inhibitor

En reaksjons inhibitor er et stoff som minker reaksjonsraten eller forhindrer en kjemisk reaksjon. En katalysator i kontrast er et stoff som øker reaksjonsraten.

Eksempel 
Tilsetting av acetanilid vil senke hastigheten på dekomponeringen av hydrogenperoksidløsning som for eksempel blir solgt i apoteket. 
2H2O2 -> 2H2O +O2
som er katalysert ved varme, lys og urenheter.

Inhibitering av en katalysator 
En inhibitor kan redusere effekten av en katalysator i en katalysert reaksjon (enten i et enzym eller en ikke-biologisk katalysator). Dvs. om et stoff er like til en av reaktantene slik at den kan bli bundet til det aktive setet på katalysatoren men vil ikke gjennomgå en katalytisk reaksjon da vil katalysatoren ikke kunne katalysere reaksjonen da dens aktive seter er okkuperte. Når inhibitoren er frigjort kan katalysatoren igjen begynne å katalysere reaksjon.

Kilder 

Katalysatorer
Katalyse
Proteinkjemi